Sellise tootespetsifikaadi avaldamine, mida on muudetud pärast väikese muudatuse heakskiitmist kooskõlas Euroopa Parlamendi ja nõukogu määruse (EL) nr 1151/2012 artikli 53 lõike 2 teise lõiguga

(2021/C 136/09)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotluse leiab Euroopa Komisjoni andmebaasist eAmbrosia.

KOONDDOKUMENT

„MEJILLÓN DE GALICIA“ / „MEXILLÓN DE GALICIA“

ELi nr: PDO-ES-0165-AM02 – 18.9.2020

KPN (x) KGT ( )

1. Nimetus

„Mejillón de Galicia“ / „Mexillón de Galicia“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik [loetletud XI lisas]

Klass 1.7. Värske kala, molluskid ja koorikloomad ning neist valmistatud tooted

3.2. Punktis 1 esitatud nimetusele vastava toote kirjeldus

Liiki Mytilus galloprovincialis kuuluv värske rannakarp, mida kasvatatakse ujuvplatvormide süsteemina kokku ühendatud parvedel.

Kõnealune rannakarp on kahepoolmeline karploom, mille karp koosneb kahest ühesugusest poolmest, mis on kaltsiumkarbonaadist ja mida katab väliskiht (periostracum). Kuna peamine tootmispiirkond on Rías Gallegas [üleujutatud jõeorud], kus vohab rikkalik meretaimestik ja -loomastik, kinnituvad karbi väliskihi külge sageli sellised liigid nagu nuivähid, rõngussid, samblad ja vetikad.

Rannakarbi liha on seespool. See on tavaliselt oranži varjundiga kreemjat värvi ja hõlmab kahte mahlakat sagarat, mille servas on looklev tumelilla riba.

Rannakarbid võib määruse (EÜ) nr 853/2004 kohaselt jaemüügiturule viia värskelt tarbimiseks ja kaitstud päritolunimetuse „Mejillón de Galicia“ all, kui need on enne läbinud puhastus- ja väljastuskeskuse. Selleks et rannakarbi kasvatamise geograafilise keskkonna teguritest sõltuvad omadused ja kvaliteet ei muutuks, tuleb need puhastada A Coruña ja Pontevedra provintsi Rías Gallegase mereveega.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Kõik toimingud – alates seemne saamisest kuni lõpptoote töötlemiseni enne selle müügiks ettevalmistamist ja turuleviimist – tuleb teha määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Reguleeriv asutus kasutab oma märgist, mille järgi peab olema võimalik teha kindlaks kõik pakendid, mis sisaldavad kaitstud päritolunimetusega rannakarpe. Kõnealusel märgisel peavad logo all olema selgesti eristatavalt sõnad „Denominación de Origen Protegida Mexillón de Galicia“. Lisaks peavad märgisel olema tunnuskoodid, mille abil määratakse üheselt kindlaks kehtestatud nõuetele vastavad rannakarbid.

Tooteid, mille valmistamisel on peamise toorainena kasutatud rannakarpe „Mejillón de Galicia“ KPN (ka säilitatud või tehnoloogiliselt töödeldud kujul), võib turustada pakendites, millel on sõnade „Elaborado con Denominación de Origen Protegida Mejillón de Galicia“ (Toodetud kaitstud päritolunimetusega rannakarbist „Galiitsia rannakarp“) kõrval omal äranägemisel kasutatud ELi logo ning nimetatud sõnadega sama suurte või väiksemate tähtedega märge, et

— kaitstud päritolunimetusega rannakarbid „Mejillón de Galicia“ on selle tooteliigi ainus koostisosa ja

— tootjatel, kes kasutavad oma toodetel sõnu „Elaborado con Denominación de Origen Protegida Mejillón de Galicia“, on selleks vastav luba.

Kaitstud päritolunimetuse „Mejillón de Galicia“ registreerimisega antud intellektuaalomandi õiguste omanikuna lubab reguleeriv asutus kasutada kõikide selliste toodete märgistusel olevaid sõnu ja logosid, mida on tehnoloogiliselt töödeldud ja säilitatud.

Reguleeriv asutus kannab need tootjad, kellel on õigus kasutada sõnu „elaborado con Denominación de Origen Mejillón de Galicia“, asjaomastesse registritesse, millega tagatakse, et toode vastab nõuetele ning et sõnastust ja logo kasutatakse nõuetekohaselt.

4. Geograafilise piirkonna täpne määratlus

Geograafiline piirkond on Rías Gallegase sisemine mereala A Coruña ja Pontevedra provintsis, millel on luba kasvatada rannakarpe parvedel. Piirkond hõlmab järgmisi alasid: Ría de Ares-Sada, Ría de Muros-Noia, Ría de Arousa, Ría de Pontevedra ja Ría de Vigo.

Puhastus- ja väljastuspiirkonna alla kuuluvad üksnes järgmised rannikuprovintsid: A Coruña ja Pontevedra.

5. Seos geograafilise piirkonnaga

Ajalooliselt on rannakarbid olnud juba ammusest ajast peale Galicia ranniku elanike toidulaual. Selle kohta on leitud rohkesti tõestusmaterjali muinasasulatest (castros) ja ajaloolistest dokumentidest (Navaz, 1942, Vázquez Varela ja García Quintela, 1998, VVAA 1988 ja 1998, Senén-López Gómez, 1999). Lisaks kõnealustele allikatele tuleb rõhutada, et rannakarbid kuulusid varasematel aegadel ka kõige tähtsamate gastronoomiliste toodete hulka (nt Austria õukonnas pakuti neid viisil escabeche real, st kuninglikus marinaadis). Kahtlemata on Galicia ja selle ranniku ajalugu tihedasti rannakarpidega seotud. Kõnealune seos ulatub VI sajandisse e.Kr ja jätkub tänapäevani, mida kinnitavad paljud kohanimed, isikunimed, gastronoomiafestivalid (mejillonadas) jne. Galicia maastiku juurde kuuluvad tänapäeval lahutamatu osana üleujutatud jõeorgudes asuvad parved, mis annavad tunnistust rannakarbikasvatuse arengust. Välja on mõeldud isegi rannakarbikasvatusega seonduv erisõnavara: mexilla (rannakarbikasvatus), desdoble (harvendamine, mis on tootmisprotsessi osa) jne. Kõnealune ajalooline pärand on loonud ka erilise kasvatussüsteemi, mida tuntakse rahvusvaheliselt nime all Galician system ja milles kasutatakse selleks eraldi väljatöötatud varustust ja materjale ning traditsioonilisi töömeetodeid, mille abil valmib muust eristuv toode (López Capont, 1973; López Capont ja Fidalgo Fernández, 1977; Otero Pedrayo, 1980; Lorenzo, 1982; Calo-Lourido, 1985 a, b ja c).

Kui rääkida seosest loodusliku keskkonnaga, siis Rías Gallegase piirkonda käsitatakse ökosüsteemina ja seal toimub ulatuslik esmatootmine, mis hõlmab kahepoolmeliste molluskite, eelkõige rannakarpide kasvatamist. Kõnealused liigid on toiduahelas madalal astmel, mis on suure tootlikkuse jaoks hädavajalik. Rías Gallegase rannakarpide tootmiserinevused (kasvamine ja liha tootlikkus) tulenevad füsioloogilistest kohanemisprotsessidest, mis on seotud toitainete imendumisega (Fernández Reiriz y Labarta). Rías Gallegase piirkonnas kasvatatud rannakarpide eripära põhineb kasvatuspiirkonna ökosüsteemi omadustega kohanemisel ja on otseselt seotud toitainete kättesaadavuse ja kvaliteediga.

Viide tootespetsifikaadi avaldamisele

(viitemääruse artikli 6 lõike 1 teine lõik)

https://mar.xunta.gal/sites/default/files/fileadmin/arquivos/mar/prego_condicions_dop_mexillon_de_galicia_2020.pdf

(1) ELT L 179, 19.6.2014, lk 17.